
ECAD6008C – Arwain y Dysgu: beth, sut a pham ydw i’n addysgu?
gan Harry McBryde

Rhan 1
	Templed Profiad Proffesiynol 1:
	Profiad – Stribedi Cartŵn

	Safon Addysgeg
	Asesu ar gyfer dysgu

	Beth wnaethoch chi a pham?

	Wedi i mi gyflwyno’r dasg ar gyfer y wers sgil, fe edrychom yn agosach ar dargedau’r dasg, sef trefnu’r stori yn gywir, cynnwys berfau a gwella ansoddeiriau trwy ddefnyddio thesawrws. Fe benderfynais osod elfen ychwanegol i’r dasg, a hynny oedd i danlinellu neu i liwio’r berfau a’r ansoddeiriau bob tro yr oeddent yn ymddangos yn gwaith. Golygodd hyn fod y disgyblion yn ymwybodol o ofynion y dasg, ac yn medru dangos eu hunain yn bwrw’r targedau a osodwyd. Gwnaethom ymarfer ar y cyd fel dosbarth ar ddechrau’r wers er mwyn i mi asesu’r hyn a ddysgwyd, trwy ddarllen testun ar y cyd a gofyn i’r dysgwyr ddal cardiau lliw i fyny (e.e. coch = berfau, gwyrdd = ansoddeiriau). 

	Beth rydych chi wedi’i ddysgu?

	Effaith ar Ymarfer Proffesiynol
Roedd hyn yn ddull effeithiol o Asesu ar gyfer Dysgu, trwy ddefnyddio’r elfen hunan asesu i wirio os oedd y disgyblion yn deall yr hyn a ddysgwyd. Sicrhaodd hyn fod y gwaith a gyflwynwyd i mi yn gyflawn a bod pawb wedi cyrraedd y targedau a osodwyd, ac roedd y dealltwriaeth o’r dasg llawer yn gliriach gan fod pawb yn gwybod beth oedd yn ofynnol ohonynt er mwyn llwyddo. O ganlyniad, treuliais llai o amser yn esbonio ac ailadrodd a mwy o amser yn cynnig cymorth ar lawr y dosbarth. Roedd yn ymarfer dda i mi hefyd i gynllunio ymarfer yn y cyflwyniad a fyddai o fudd i’r disgyblion wrth iddynt gwblhau tasg yn ystod y wers, ac felly cynllunio tuag at bwrpas.

Effaith ar y Dysgwyr
Fe wnaeth y disgyblion elwa’n fawr o’r ymarfer yma oherwydd roedd e’n glir iddyn nhw weld os oedden nhw’n ateb gofynion y dasg, ac roedd yn cadw atgoffa nhw o ddefnyddio’r elfennau gofynnol. Roedd cysylltiad clir iddyn nhw rhwng cyflwyniad y wers a’r tasg oedd yn dilyn, felly wrth iddyn nhw wneud ymarfer ar y cyd roeddent wedi magu hyder i gwblhau’r dasg yn unigol. Wrth i’r disgyblion wneud hyn yn fwy aml, fe ddaeth yn ail natur iddyn nhw gynnwys yr elfennau yma yn eu gwaith, ac roedd modd wedyn i ymestyn eu gwaith hyd yn oed yn fwy drwy ychwanegu elfennau ieithyddol datblygedig megis cyffelybiaethau a chymariaethau. 

	Beth nesaf?

	Y cam nesaf hoffwn i dreialu yw i gael y disgyblion i greu targedau eu hunain o fewn y wers, a’u hannog nhw i anelu’n uchel gan gofio ein bod yn ceisio datblygu dysgwyr uchelgeisiol a galluog. Enghraifft o hyn fyddai ‘i ddefnyddio 5 ansoddair yn fy ngwaith’. Byddai hefyd yn effeithiol gan ein bod ni’n cynnwys y dysgwyr yn y broses cynllunio, fel eu bod nhw’n ymwybodol o ble ydyn nhw ar eu gwaith a beth sydd angen arnynt er mwyn datblygu. Er mwyn i’r ymarfer weithio’n effeithiol a bod yn hygyrch i bawb, mae’n rhaid i mi sicrhau ei fod ar lefel briodol iddyn nhw gyd, ac felly fe fydd gofyn i mi ddeall y gynulleidfa a’r hyn sydd angen arnyn nhw er mwyn medru gwahaniaethu ar eu cyfer.



	[bookmark: tblHere]Templed Profiad Proffesiynol 2:
	Profiad – Gêm fwrdd llosgfynyddoedd

	Safon Addysgeg
	Profiadau dysgu cyfunol


	Beth wnaethoch chi a pham?

	Tra fy mod ar fy ymarfer dysgu olaf, cytunais gyda’r mentor dosbarth y byddai’n haws i gadw fy ngwaith i ar wahân i waith y dosbarth, ac felly roedd y gwaith roedd y disgyblion yn cwblhau gyda fi yn mynd mewn ffeil gwahanol. Syrthiais mewn i’r arfer o greu taflenni gwaith ar gyfer bob tasg gan fod llyfrau’r disgyblion yn cael eu cadw i’r ochr, a dyma’r unig ffordd yr oeddwn i’n meddwl oedd yn bosib i gasglu tystiolaeth o ddysgu’r dysgwyr. Wedi i mi drafod gyda fy mentor, daeth mwy o syniadau i’r cynllunio a cheisiais feddwl yn greadigol ac yn ymarferol o ran sut gallai’r disgyblion ddysgu. Un weithgaredd a brofodd yn effeithiol oedd y gêm fwrdd ar losgfynyddoedd, oherwydd roedd e’n gyfle i’r disgyblion ddysgu yn isymwybodol a mewn modd hwylus, wrth ddefnyddio amrywiaeth o sgiliau yn y broses.

	Beth rydych chi wedi’i ddysgu?

	Effaith ar Ymarfer Proffesiynol
Roedd yr ymarfer dysgu wedi gwneud i mi ystyried sut oedd gwahanol cymeriadau’n dysgu ar lawr y dosbarth, a bod angen darparu ar gyfer pob math o ddysgwr. Gydag ambell i wers roedd angen meddwl tu allan i’r bocs, a sicrhau fod yna amrywiaeth o elfennau i’r wers fel ei fod yn hygyrch i bawb. Fe wnes i ddod i ddeall fod yna wahanol ddulliau o gasglu tystiolaeth, a bod y dulliau yma yn rhai hwylus i’r disgyblion wrth iddynt ddysgu.

Effaith ar y Dysgwyr
Wrth feddwl yn ôl i’r adeg pan oeddwn i’n ddisgybl ysgol gynradd, nid o reidrwydd gwersi sy’n sefyll allan y mwyaf fel atgofion ond yn hytrach y profiadau a gefais. Roedd y dasg yma yn un annibynnol hefyd, ac felly roedd gofyn i’r disgyblion fod yn gyfrifol am gofnodi eu hatebion, ac i ddefnyddio’r holl adnoddau oedd ar gael iddyn nhw (cardiau ffeithiol, syniadau o ddechrau brawddeg, geiriadur ayyb) er mwyn llwyddo yn y dasg. Mae’r dysgu trwy chwarae a thrwy amrywiaeth o brofiadau yn denu sylw’r disgyblion ac yn cynnal y cyffro sydd ar lawr y dosbarth.

	Beth nesaf?

	Dyma elfen y byddaf yn parhau i ddatblygu trwy gydol fy ngyrfa, oherwydd nid yw pob dosbarth yr un peth ac felly ni fydd yr un syniadau yn gweithio i bawb. Fe fydd gofyn i mi ddeall anghenion y dysgwyr sydd yn fy nosbarth, a deall beth sy’n gweithio orau iddyn nhw a’r hyn sydd angen arnyn nhw i gyrraedd eu potensial. Hyd yn oed pan fydd llyfrau dosbarth fy hun gennyf, dwi’n bwriadu darparu gweithgareddau pwrpasol a chyffrous i’r dysgwyr er mwyn iddyn nhw ddysgu trwy brofiadau amrywiol.










	Templed Profiad Proffesiynol 3
	Profiad – Taith yr Ardal Leol

	Safon Addysgeg
	Cyd-destunau dilys bywyd go iawn


	Beth wnaethoch chi a pham?

	Wrth gynllunio am y wers ar ddeunyddiau, roedd yn bwysig fod yna elfen ymarferol i’r disgyblion er mwyn iddyn nhw medru adnabod y nodweddion oedd angen. Mae’n llawer haws gweld pethau’n fyw yn hytrach na mewn llun, ac mae’r dealltwriaeth yn ehangu ac yn dyfnhau trwy ddysgu’n weledol. Yn amlwg roedd modd dod â gwrthrychau i fewn i’r ysgol er mwyn gweld y nodweddion, ond teimlais fod hi’n bwysig bod y disgyblion yn medru adnabod y nodweddion yma mewn cyd-destun bywyd go iawn, a dysgu am eu hardal leol tra eu bod nhw wrthi.

	Beth rydych chi wedi’i ddysgu?

	Effaith ar Ymarfer Proffesiynol
Wrth gynllunio ar gyfer y daith, roedd gofyn i mi ystyried risgiau iechyd y disgyblion a llenwi asesiad risg cyn mynd ati. Roedd hefyd angen i mi sicrhau fod y cynorthwywraig yn sefyll yng nghefn y linell, a bod y disgyblion yn gwisgo siacedi llachar fel bod cerbydau yn eu gweld yn glir ac yn arafu tra’n gyrru heibio. Yn ogystal, roedd rhaid i mi feddwl am lwybr addas i gymryd er mwyn rhoi’r cyfle i’r disgyblion weld y deunyddiau a’r nodweddion amrywiol ar adeiladau gwahanol. Trwy wneud hyn roeddwn yn sicrhau fod y dysgwyr yn derbyn y cyfle gorau i ddysgu ac i ehangu ar eu dealltwriaeth.

Effaith ar y Dysgwyr
Cafodd y dysgwyr gyfle i weld y deunyddiau a’r nodweddion yn fyw, ac hefyd y cyfle i ddysgu mewn awyrgylch gwahanol i’r ystafell ddosbarth. Ar ben hyn i gyd, roedd yn gyfle euraidd i’r disgyblion ddysgu am eu hardal leol. Nid oedd llawer wedi cael y cyfle i wneud hyn cyn nawr, ac wrth feddwl am Gwricwlwm i Gymru a’r ffaith ein bod ni’n datblygu ein dysgwyr yn unol â’r 4 diben, roedd gweithgaredd fel hyn yn gyfle euraidd iddyn nhw. Trwy fod yn chwilfrydig am eu dysgu, roedd cyfle gan y disgyblion i ddeall y ‘Pam?’  ac ymgyfarwyddo gyda’r ‘hyn sy’n bwysig’.

	Beth nesaf?

	Wrth i mi rhoi cyd-destun bywyd go-iawn i’r disgyblion, roedd yn sicrhau dealltwriaeth ddyfnach o’r pwnc dan sylw ac yn rhoi cyfle iddyn nhw wneud synnwyr o’r syniad. Dyma elfen byddaf yn ceisio gwneud yn aml yn y dyfodol er mwyn ceisio sicrhau’r dealltwriaeth, ac os oes cyfle eto, byddaf yn ceisio cysylltu’r syniad i’r ardal leol er mwyn gwneud hyd yn oed yn fwy o synnwyr o’r syniad. Trwy ddarparu cyfleoedd mewn cyd-destunau dilys bywyd go iawn, ry’n ni’n sicrhau ein bod ni’n datblygu ein disgyblion i fod yn ddysgwyr gydol oes, sydd â’r sgiliau a’r rinweddau i fod yn aelodau blaenllaw o gymdeithas.










	Templed Profiad Proffesiynol 4
	Profiad – gêm fwrdd llosgfynyddoedd

	Safon Addysgeg
	Themâu traws-gwricwlaidd


	Beth wnaethoch chi a pham?

	Yn ystod fy amser ar yr ymarfer dysgu olaf, un o’r themâu wnaethon ni fel dosbarth ddysgu am oedd llosgfynyddoedd. Y nod yn y pendraw oedd i ysgrifennu testun esboniad ar tswnamïau, ond er mwyn i’r disgyblion cael syniad o’r hyn oedd yn ddisgwyliedig fe wnaethom ddadansoddi testun ar losgfynyddoedd. Roedd angen i’r disgyblion ddeall sut i ddod o hyd i’r ffeithiau a’r wybodaeth oedd angen ar gyfer eu testunau, ac felly fe grëais gêm fwrdd er mwyn iddynt ddysgu am losgfynyddoedd amrywiol. Roedd y cwestiynau i gyd yn seiliedig ar y cardiau ffeithiol a rhoddwyd i’r disgyblion, ac roedd ffocws y cwestiynau naill ai ar lythrennedd neu rhifedd. Ar ben hynny, roedd ambell i gwestiwn yn gofyn i’r dysgwyr ymchwilio ambell i ffaith, ac ar ddiwedd y wers roedd angen iddyn nhw goladu eu hatebion at ei gilydd trwy ddefnyddio ‘PicCollage’. 

	Beth rydych chi wedi’i ddysgu?

	Effaith ar Ymarfer Proffesiynol
Mae yna bwyslais mawr ar yr elfennau trawsgwricwlaidd yng Nghwricwlwm i Gymru, a’n bod ni’n ceisio eu plethu nhw mewn i’n gwersi lle bynnag fo’n bosib. Roedd y gêm fwrdd yn enghraifft wych o weithredu’r elfennau yma, oherwydd roedd y cwestiynau naill ai ar lythrennedd neu rhifedd, ac roedd gofyn i’r dysgwyr greu ‘PicCollage’ o’u hatebion gan ddefnyddio sgiliau cymhwysedd digidol ar yr iPad. Roedd yn ymarfer dda i mi feddwl am y themâu trawsgwricwlaidd a cheisio darganfod modd o’u cynnwys nhw yn fy ngwersi mor aml a phosib. 

Effaith ar y Dysgwyr
Roedd y dysgwyr yn cael cyfle i ddatblygu eu sgiliau rhifedd, llythrennedd a chymhwysedd digidol yn yr achos yma, ac yn dysgu am y testun dan sylw yn y broses. Dyma’r sgiliau fydd angen i’r disgyblion gymhwyso at ddibenion gwahanol ar draws y Meysydd Dysgu a Phrofiad, ac felly y mwyaf o brofiad ac ymarfer y cawn nhw y gorau fydd hi ar gyfer eu datblygiad. Roedd yr elfen o gymhwysedd digidol yn annog annibynniaeth y dysgwyr wrth iddyn nhw fynd ati i ymchwilio ffeithiau eu hunain, ac roedd yr elfennau llythrennedd a rhifedd yn sicrhau datblygiad parhaus y dysgwyr. 

	Beth nesaf?

	Wrth i ni symud i Gwricwlwm i Gymru, dyma elfen fydd rhaid i mi geisio gweithredu ar lawr y dosbarth yn gyson. Mae’r cyfrifoldebau trawsgwricwlaidd yn holl bwysig i ddatblygiad y dysgwyr wrth iddynt gyfuno amrywiaeth o sgiliau er mwyn datrys problemau, a’r sgiliau yma sy’n angenrheidiol iddyn nhw tu hwnt i gatiau’r ysgol. Fy nghyfrifoldeb i yw hi i geisio ymgorffori’r elfennau trawgwricwlaidd yma mewn i mewn i fy ngwersi yn ddigon rheolaidd fel bod y disgyblion yn cael cyfle i ddefnyddio a datblygu’r sgiliau.






Rhan 2
Cyflwyniad

Yn yr aseiniad hwn byddaf yn adfyfyrio’n feirniadol ar fy nghynnydd wrth gynllunio, paratoi ac addysgu gwersi sy’n ymgorffori egwyddorion pedagogaidd, ac yn nodi tair o’r egwyddorion hyn fel maes ar gyfer datblygu a chyfiawnhau camau nesaf fy natblygiad. Yr egwyddorion dan sylw fydd defnyddio cymysgedd o ddulliau sy’n cynnwys addysgu uniongyrchol, dilyn egwyddorion asesu ar gyfer dysgu ac atgyfnerthu yn rheolaidd y sgiliau trawsgwricwlaidd sef llythrennedd, rhifedd a chymhwysedd digidol, trwy ddarparu cyfleoedd i'w hymarfer (Llywodraeth Cymru, 2020).

Wedi treulio deg wythnos ar fy ymarfer dysgu olaf, rwyf wedi dod i ddeall y pwysigrwydd o ymgorffori’r egwyddorion cynnydd ar lawr y dosbarth fel bod pob un o’n dysgwyr yn derbyn y cyfleoedd gorau i lwyddo, i flodeuo ac i gyrraedd eu llawn botensial. Mae pob un disgybl yn wahanol i’w gilydd, boed yn y ffordd maent yn dysgu, eu diddordebau neu eu datblygiad nhw yn gorfforol, emosiynol, gwybyddol ac yn gymdeithasol. Pwysig felly yw ceisio darparu cyfleoedd cyfartal ar gyfer pob math o gymeriad yn y dosbarth, a sicrhau bod pob unigolyn yn derbyn yr hyn sydd angen arnyn nhw fel cymorth. Dywed Richards (2021, tud.24) y dylai athrawon wybod fod pob disgybl yn wahanol, a bod angen ystyried yr holl wahaniaethau o fewn y dosbarth. Ychwanega Richards y dylai beth sy’n cael ei haddysgu adlewyrchu’r ffordd mae’r disgyblion yn dysgu.

Tra oeddwn i allan ar ymarfer dysgu, fe wnes i gynnal ymchwil i’r effaith gall clod a chosb gael a ymddygiad ac ymrwymiad y disgyblion. Daeth i’r amlwg yn yr wythnosau cynnar fod angen i mi wir ddod i adnabod y gynulleidfa, sef fy nosbarth, er mwyn deall yn well yr hyn oedd angen arnyn nhw. Roedd y proffiliau un tudalen wedi chwarae rhan mawr yn yr ymchwil, oherwydd roedden nhw’n caniatau i mi gynnig yr adnoddau, y cymorth a’r technegau priodol i’r disgyblion amrywiol ac unigryw oedd yn y dosbarth.

Agwedd arall o fywyd ysgol a threfn y dosbarth wnaeth sefyll allan i mi oedd yr effaith mae trefn a chysondeb yn cael ar y disgyblion. Trwy ddilyn trefn ddyddiol, mae’r plant yn dod i’r arfer gyda llif y diwrnod ac yn gwybod beth i ddisgwyl o’r bore i’r prynhawn. Mae cysondeb yn allweddol i effeithiolrwydd y dosbarth, ond ar y llaw arall mae amrywio’r dysgu hefyd yn bwysig er mwyn cynnal y cyffro yn y dosbarth a denu sylw’r dysgwyr, felly mae’r cydbwysedd yn un anodd iawn i’w berffeithio. Cred Reinke, Herman a Sprick (2011, tud.9) ei fod hi’n bwysig hyrwyddo awyrgylch dysgu gyda disgwyliadau clir a chyson, ac fe fydd hyn yn arwain at gysondeb yn ymddygiad, ymroddiad a chyrhaeddiad y disgyblion.

Un weithgaredd y byddaf yn cyfeirio at yn aml yn yr aseiniad yw’r syniad o gemau bwrdd er mwyn dysgu. Dyma syniad sy’n cysylltu’r tair egwyddor o dan sylw at ei gilydd, ac yn rhoi rhyw fath o gyd-destun i’r egwyddorion. Roedd y gemau yn cael eu chwarae yn annibynnol o fewn y dosbarth, ac yn cynnwys yr holl elfennau trawsgwricwlaidd. Byddaf hefyd yn sôn am sut es i ati i ddatblygu’r agwedd o asesu’r weithgaredd, gan gofio ei fod yn dasg annibynnol.

Prif Gorff

Egwyddor Addysgegol 1 – Defnyddio repertoire eang o ddulliau addysgu (Safon SAC – Profiadau Dysgu Cyfunol)

Yn ystod fy ymarfer dysgu olaf, awgrymodd fy mentor y syniad o gadw fy ngwaith i ar wahân i waith y dosbarth, fel bod hi’n glir i weld beth fyddai’r plant yn cyflawni dros y deg wythnos yn fy ngwersi i fel darpar athro. Ar ben hyn, roedd amgylchiadau Cofid-19 yn golygu fod trefn y dosbarth wedi newid, ac felly roedd y dysgwyr yn eistedd mewn 3 rhes a oedd yn gwynebu blaen y dosbarth. Cytunom mai’r ffordd orau i weithredu oedd bod y rhes flaen yn gwneud y ‘tasg ffocws’, y rhes ganol oedd yn gwneud y ‘tasg annibynnol’ ac yna’r rhes gefn fyddai’n cwblhau heriau fel rhan o gynllun darpariaeth barhaus trwy’r ysgol gyfan. Y syniad oedd fy mod yn cyflwyno’r gwersi i’r dosbarth gyfan ac yna yn dosbarthu’r disgyblion i’r tasgau penodol, a bod fy holl sylw yn mynd tuag at y grŵp ffocws. 

Roedd strwythur y dosbarth yn debyg iawn i’r hyn roedd Montessori yn credu, sef yn hytrach na chael athro yn sefyll o flaen dosbarth a bod y disgyblion yn wylwyr ac yn wrandawyr, bod y disgyblion yn cael y cyfle i ddysgu ar eu cyflymder eu hunain yn eu ffasiwn eu hunain (2003, tud.11). Pwysleisiodd Montesorri y pwysigrwydd o ddysgu trwy chwarae yn ei gwaith hefyd, a chytuna Pancoast yn gryf trwy ddweud bod chwarae yn elfen holl bwysig i blant, nid yn unig i’w datblygiad corfforol, cymdeithasol ac emosiynol ond i’w cyrhaeddiad academaidd hefyd (2019, tud.4)

Cred Zimmermann a Fung (2021, tud.9) fod dull cyfunol o ddysgu yn gofyn i ni ailfeddwl y dysgu ac i’w strwythuro mewn ffordd lle bo cyfle i’r gweithgareddau cael eu cynnal yn fyw ac o bellter. Er bod y disgyblion dal yn y dosbarth, gellir dadlau bod y sawl sy’n cwblhau’r dasg annibynnol yn gweithio ‘o bellter’, ac felly mae’n rhaid sicrhau bod y dysgwyr yn medru cyflawni’r hyn sy’n ofynnol ohonynt heb gymorth oedolyn. Golyga hyn ein bod ni’n annog annibyniaeth ein dysgwyr, a honna Williams (2003, tud.20) fod y ddarpariaeth o annibyniaeth yn y dosbarth yn gofyn am gyfranogiad llais y disgybl wrth i ni eu haddysgu nhw i gyfrannu at economi, democratiaeth a chyfiawnder cymdeithasol o gymdeithas. Mae yna gysylltiad clir i weld gyda’r pedwar diben sydd wrth wraidd Cwricwlwm i Gymru a gweledigaeth yr athro Donaldson, ac ein bod ni’n datblygu ein disgyblion i fod yn ddysgwyr cyflawn gydol oes yn unol â’r dibenion yma (Llywodraeth Cymru, 2020).

Cred Briggs a Davis (2014, tud.88) bod angen meddwl am weithgareddau addas er mwyn osgoi taflenni gwaith o hyd, ac felly fe es i ati i arbrofi gyda thechnegau gwahanol. Un gweithgaredd a brofodd yn effeithiol oedd y defnydd o gemau er mwyn hybu’r dysgu, yn enwedig gemau bwrdd megis nadroedd ac ysgolion. Roedd modd addasu’r gemau yma er mwyn canolbwyntio ar elfennau gwahanol o waith y dosbarth, boed yn ramadegol neu’n thematig. Honna Homer, Plass a Mayer (2020, tud.3) fod gan gemau nifer o rinweddau: maent yn seiliedig ar reolau, gan ddilyn rheolau chwarae sydd wedi'u diffinio'n glir; maent yn heriol, yn aml yn cynnwys elfen o siawns; ac yn olaf, mae gemau'n gwahodd, gan ysgogi'r chwaraewr i ymgysylltu. 

Gweithgaredd arall a brofodd yn effeithiol oedd yr ymchwil mewn i afiechydon gwahanol, eu symtomau a’r hyn gallwn ei wneud i atal y lledaeniad. Creais dabl gyda 2 golofn: un yn dynodi’r afiechyd a’r llall yn dynodi’r hyn oedd angen ymchwilio, megis 3 symtom. Trwy gymhwyso eu sgiliau cymhwysedd digidiol wrth ddefnyddio gwefannau amrywiol, roedd y disgyblion yn cael cyfle i ddysgu ffeithiau newydd mewn modd hwylus a rhyngweithiol.

Un syniad arall wnes i fabwysiadu tra oeddwn i ar ymarfer dysgu oedd pan oeddwn yn canolbwyntio ar onglau ym Mathemateg a Rhifedd. Roeddwn i am i’r dysgwyr gael y profiad o fesur onglau eu hunain, ac felly cyn iddyn nhw gyrraedd yr ysgol fe es i ati i orchuddio eu byrddau gyda thâp. Roedd y tâp yn mynd i bob cyfeiriad, ac felly roedd digon o onglau i’r disgyblion fesur, eto mewn modd hwylus a rhyngweithiol.

Egwyddor Addysgegol 2 – Atgyfnerthu cyfrifoldebau trawsgwricwlaidd
(Safon SAC – Themâu Trawsgwricwlaidd)

Diffiniad Barnes yw bod dysgu ac addysgu trawsgwricwlaidd yn dibynnu ar wneud cysylltiadau rhwng dau neu fwy o bynciau traddodiadol y cwricwlwm mewn ymateb i brofiad, problem, thema neu gwestiwn dilys fel bod dysgu newydd yn digwydd ym mhob pwnc (2018, tud.3). Ychwanega Barnes fod dysgu trawsgwricwlaidd yn cael ei ddefnyddio’n aml er mwyn cynnig mwy o ddyfnder i thema na’r hyn gall pwnc unigol gynnig. 

Ni sylweddolais bwysigrwydd y cyfrifoldebau trawsgwricwlaidd tan i mi gyrraedd fy ymarfer dysgu olaf. Roedd pwyslais mawr ar yr elfennau yma, ac mae Verma (2005, tud.10) yn honni y dylai’r rhain dreiddio trwy bob agwedd o’r cwricwlwm. Ychwanega Verma ni ddylai pynciau gael eu haddysgu ar wahân, ond yn hytrach dylent gael eu cynllunio mewn modd lle mae’r elfennau trawsgwricwlaidd yn plethu nhw at ei gilydd er mwyn cyfrannu tuag at addysg gyflawn ein dysgwyr.

Mae’r elfennau trawsgwricwlaidd yn sicrhau bod y disgyblion yn cael cyfleoedd i ddatblygu nifer o sgiliau amrywiol. Ond, yn ôl Morrison (2017), nid yw’n ddigon i ddysgwyr feddu corff o wybodaeth. Mae angen iddynt hefyd wybod beth i'w wneud ag ef a sut mae'n eu galluogi i gymryd rhan weithredol mewn cymdeithas. Gweler cysylltiad eto yn fan hyn i ddibenion Cwricwlwm i Gymru, wrth i ni ymdrechu i ddatblygu ein disgyblion i fod yn ddinasyddion egwyddorol, gwybodus ac yn gyfranwyr creadigol, mentrus (Llywodraeth Cymru, 2020).

Ar ôl i Rowley a Cooper gynnal ymchwil mewn ysgol benodol, fe ddaeth i’r amlwg fod yr elfennau trawsgwricwlaidd yn gysylltiad cryf rhwng y pynciau craidd a’r pynciau eraill, ac roedd hi’n bosib astudio’r pynciau i gyd mewn mwy o ddyfnder o’u herwydd. Serch hynny, darganfuwyd fod cynllunio trawsgwricwlaidd yn codi materion gwirioneddol i lawer o athrawon, yn enwedig wrth ddod o hyd i gydbwysedd rhwng canfyddiadau a arweinir gan athrawon o sut mae pynciau'n cysylltu a dealltwriaeth eraill o'r cysylltiadau hynny (2009, tud.2). 

Yn dilyn y syniad uchod o’r gemau bwrdd, roedd cyfle euraidd i mi gynnwys y tair elfen trawsgwricwlaidd sef llythrennedd, rhifedd a chymhwysedd digidol. Enghraifft o hyn yn cael ei weithredu oedd y gêm nadroedd ac ysgolion, gyda’r ffocws ar tswnamïau fel thema’r dosbarth. Penderfynais greu cardiau ffeithiol am tswnamïau sydd wedi digwydd dros y blynyddoedd, gyda ffeithiau amrywiol amdanyn nhw a throsolwg bach yn egluro achosion a goblygiadau y tswnamïau yma. Yna, creais cyfres o gwestiynau oedd yn seiliedig ar y cardiau, gyda un set yn canolbwyntio ar rifedd a’r llall yn canolbwyntio ar lythrennedd. Os oedd y disgyblion yn glanio ar odrif, roedden nhw’n dewis cwestiwn o’r pentwr odrifau, ac os oedd y disgyblion yn glanio ar eilrif, roedden nhw’n dewis cwestiwn o’r pentwr eilrifau. Roedd ambell i gwestiwn yn cynnwys côd neu wefan, ac felly roedd gofyn i’r disgyblion ddefnyddio eu sgiliau ymchwil er mwyn dod o hyd i ateb. Roedd eu hatebion yn cael eu nodi ar fyrddau gwyn, ac roedd yr iPad ganddyn nhw er mwyn tynnu lluniau o’u hatebion. Yna, ar ddiwedd y wers, roedd amser gan y disgyblion i goladu’r lluniau at ei gilydd mewn i ryw fath o boster ar gyfer tystiolaeth.

Egwyddor Addysgegol 3 – Defnyddio asesu ar gyfer dysgu i gyflymu cynnydd
(Safon SAC – Asesu ar gyfer Dysgu)

Awgryma Harlen (2007, tud.15) fod yna dau prif bwrpas i asesu disgyblion: i hysbysu penderfyniadau am brofiadau dysgu ac i adrodd ar yr hyn a gyflawnwyd. Ond, rhybuddia Gardner fod rhaid i asesu gefnogi’r dysgu beth bynnag yw’r pwrpas (2012, tud.11). Dyma un agwedd gwelais yn anodd oherwydd strwythur y dosbarth a’r ffaith bod pawb wrthi’n cwblhau tasgau amrywiol.

Y dechneg gweithredais fwyaf aml yn ystod fy ymarfer dysgu oedd y defnydd o fyrddau gwyn. Roedd sesiwn adolygu o 15 munud yn digwydd pob bore, gyda’r sylw ar yr hyn buom yn canolbwyntio arni yn y gwersi blaenorol. Gweithgareddau cyflym ar ddechrau’r diwrnod dysgu oedd y rhain, ac roedd y disgyblion yn nodi syniadau ar eu byrddau gwyn megis cynnwys ansoddair penodol mewn brawddeg neu gofnodi lluosrifau rhif penodol. Syniad arall oedd wedi profi’n effeithiol ac yn hwylus ar lawr y dosbarth oedd y ‘ton geiriau’ neu’r ‘ton rhifau’. Byddai gofyn i’r disgyblion feddwl am ateb penodol, er enghraifft lluosrif o 9, ac yna byddai’r ‘ton rhifau’ yn dod ar draws y dosbarth ac roedd y disgyblion yn gweiddi allan eu hatebion ar lafar.

Wrth edrych yn ôl ar y syniad o’r gemau bwrdd, dyma un agwedd roedd gofyn i mi ddatblygu dros yr wythnosau. Oherwydd natur y dosbarth a chynllun eistedd y disgyblion, roedd yr amgylchedd dysgu wedi newid yn llwyr. Roedd angen i mi felly sicrhau fod pawb ar dasg tra hefyd yn rhoi sylw at yr unigolion oedd yn cwblhau’r dasg ffocws. Datblygais dechneg o’r enw ‘saith am ffaith’, lle roedd saib o 7 eiliad yng nghanol y wers er mwyn i’r disgyblion feddwl am ffaith yr oedden nhw wedi dysgu hyd hynny yn ystod y wers. Roedd modd asesu’r dasg ffocws, y dasg annibynnol a’r criw oedd yn cwblhau’r heriau dosbarth hefyd, ac felly roedd yn glir i mi weld dealltwriaeth y disgyblion yn ogystal â’u hymrwymiad i’r wers. Mae’r dull yma o asesu yn oddrychol, yn ôl Fawcett a Neukrug (2019, tud.282), ac felly mae ganddo rhan unigryw iawn yn y broses o asesu ar gyfer dysgu.

Roedd pob disgybl yn rhan o gyflwyniadau fy ngwersi, cyn iddynt gael eu dosbarthu i’r tasgau amrywiol. Wrth ystyried hyn, roedd rhaid sicrhau fod y cyflwyniadau yn ddeniadol ac yn gofyn am gyfranogiad y dysgwyr. Fe wnes i ddod o hyd i bwerbwynt gyda 9 sgwâr arni, ac roedd modd rhoi lluniau neu gwestiynau tu ôl iddyn nhw. Fe wnes i addasu’r hyn oedd tu ôl i’r rhifau o ddydd i ddydd fel bod y cyflwyniad yn cysylltu gyda’r wers. Yna, roeddwn i’n dewis disgybl ar hap i ddewis rhif ac roedd problem i’w datrys neu gwestiwn i’w hateb yn eu parau. Roedd cynnwys yr elfen ymarferol yma eto yn dod â chynnwrf i’r dosbarth lle roedd y disgyblion eisiau cymryd rhan yn y weithgaredd.

Un dechneg oedd yn newydd i mi oedd y defnydd o’r feddalwedd ‘Padlet’ er mwyn i’r disgyblion gofnodi syniadau, cwestiynau neu ddatganiadau. Cysyllta hyn yn agos iawn gyda’r ail egwyddor addysgegol sydd o dan sylw gan fod y defnydd o sgiliau llythrennedd a chymhwysedd digidol yn angenrheidiol i’r weithgaredd yma. Roedd yn rhyw fath o wal atebion lle roedd modd i’r disgyblion goladu eu syniadau a’u holiadau ar gyfer thema newydd, neu i ddangos dealltwriaeth am uned o waith drwy gofnodi atebion neu ddatganiadau.

Casgliad - Crynhoi Datblygiad yr Egwyddorion Addysgegol

Un peth sydd yn amlwg yn syth yw bod yna cysylltiad rhwng y tair egwyddor y gwnes i ddewis trafod, ac mae’n siwr ei fod hi’n bosib darganfod cysylltiadau rhwng yr holl egwyddorion addysgegol. Mae’n debyg iawn i strwythur Cwricwlwm i Gymru a’r cysylltiadau sydd rhwng y Meysydd Dysgu a Phrofiad, neu’r cyfrifoldebau trawsgwricwlaidd. 

Agwedd arall wnaeth sefyll allan i mi, wrth i mi ganolbwyntio ar y tair egwyddor yma, oedd y pwysigrwydd o wahaniaethu’r tasgau yn briodol ar gyfer amrywiaeth o alluoedd ar lawr y dosbarth. Yn wir, mae gwahaniaethu yn ffactor enfawr o’r ystafell ddosbarth, ac mae’n sgil y byddaf yn parhau i ddatblygu trwy gydol fy ngyrfa fel athro, oherwydd nid oes un dosbarth yr un peth a’r llall ac felly fe fydd gofyn i mi ymateb ac addasu o hyd. Honna Coil (2007, tud.8) fod gwahaniaethu yn gweithio orau mewn amgylchedd dosbarth gadarnhaol a chefnogol lle mae dysgwyr yn cael eu harwain i gymryd cyfrifoldeb, derbyn heriau a dysgu cymaint ag sydd yn bosib.

Rwyf wedi dod i ddeall pwysigrwydd pob ffactor o addysg plentyn, a sut gall bob un gael effaith ar yr addysg. Mae’n holl bwysig creu awyrgylch a naws dosbarth sy’n hybu dysgu ac yn annog annibyniaeth, ac sydd hefyd yn cynnwys yr holl adnoddau ac arddangosfeydd sydd angen ar y disgyblion i lwyddo. Rwyf hefyd yn deall y pwysigrwydd o ymgorffori’r egwyddorion addysgegol i’r ystafell ddosbarth fel bod y disgyblion yn derbyn y cyfleoedd gorau i ddatblygu’n gyflawn. Ar ben hynny, mae angen ceisio creu’r cysylltiadau priodol rhwng yr egwyddorion fel bod y disgyblion yn medru ehangu ar wybodaeth flaenorol a dyfnhau eu dealltwriaeth o’r wybodaeth hynny, ac yn well byth ceisio creu sefyllfaoedd bywyd go-iawn fel eu bod nhw’n gallu cymhwyso eu sgiliau at ddibenion pwrpasol. Ar ben popeth, mae’n angenrheidiol fy mod yn dod i ddeall y disgyblion ar lefel bersonol, fel bod gen i syniad o’r hyn sydd angen arnyn nhw, y technegau sy’n gweithio orau iddyn nhw a sut y gallaf sicrhau fy mod yn cael y gorau allan ohonyn nhw.

Rwy’n edrych ymlaen yn fawr iawn at yr her sydd yn fy ngwynebu, a’r cyfle i ddatblygu fel athro dros y blynyddoedd sydd i ddod.

